Document ID: 32015R0475

Reference:
27.3.2015
BG
Официален вестник на Европейския съюз
L 83/1
РЕГЛАМЕНТ (ЕС) 2015/475 НА ЕВРОПЕЙСКИЯ ПАРЛАМЕНТ И НА СЪВЕТА
от 11 март 2015 година
относно предпазните мерки, предвидени в Споразумението между Европейската икономическа общност и Република Исландия
(кодифициран текст)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 207, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
като взеха предвид становището на Европейския икономически и социален комитет (1),
в съответствие с обикновената законодателна процедура (2),
като имат предвид, че:
(1)
Регламент (ЕИО) № 2843/72 на Съвета (3) е бил неколкократно и съществено изменян (4). С оглед постигане на яснота и рационалност посоченият регламент следва да бъде кодифициран.
(2)
На 22 юли 1972 г. в Брюксел бе подписано Споразумение между Европейската икономическа общност и Република Исландия („Споразумението“).
(3)
Необходимо е да се определят правилата за прилагане на предпазните клаузи и предохранителните мерки, предвидени в членове 23—28 от Споразумението.
(4)
За изпълнението на двустранните предпазни клаузи на Споразумението са необходими еднакви условия за приемането на предпазните мерки. Тези мерки следва да се приемат в съответствие с Регламент (ЕС) № 182/2011 на Европейския парламент и на Съвета (5).
(5)
Комисията следва да приема актове за изпълнение с незабавно приложение, когато това се налага поради наложителни причини за спешност в надлежно обоснованите случаи, свързани със ситуациите по членове 25, 25а и 27 от Споразумението, или в случай на експортни субсидии, които имат пряко и непосредствено въздействие върху търговията,
ПРИЕХА НАСТОЯЩИЯ РЕГЛАМЕНТ:
Член 1
Комисията може да вземе решение да сезира Съвместния комитет, учреден по силата на Споразумението между Европейската икономическа общност и Република Исландия („Споразумението“), относно мерките, предвидени в членове 23, 25, 25а и 27 от Споразумението. При необходимост Комисията приема тези мерки съгласно процедурата по разглеждане, посочена в член 6, параграф 2 от настоящия регламент.
Комисията информира държавите членки, ако реши да отнесе даден въпрос до Съвместния комитет.
Член 2
1.   В случай на практики, които могат да оправдаят прилагането от страна на Съюза на мерките, предвидени в член 24 от Споразумението, Комисията, след като извърши разследване на въпроса по своя инициатива или по искане на някоя държава членка, се произнася относно съвместимостта на тези практики със Споразумението. При необходимост Комисията приема предпазни мерки съгласно процедурата по разглеждане, посочена в член 6, параграф 2 от настоящия регламент.
2.   В случай на практики, които могат да предизвикат прилагането спрямо Съюза на предпазни мерки по силата на член 24 от Споразумението, Комисията, след като извърши разследване на въпроса, се произнася относно съвместимостта на тези практики с принципите, установени в Споразумението. При необходимост тя изготвя съответните препоръки.
Член 3
В случай на практики, които могат да оправдаят прилагането от страна на Съюза на мерките, предвидени в член 26 от Споразумението, се прилагат процедурите, установени от Регламент (ЕО) № 597/2009 на Съвета (6) и Регламент (ЕО) № 1225/2009 на Съвета (7).
Член 4
1.   Когато извънредни обстоятелства налагат предприемането на незабавни действия в ситуациите, посочени в членове 25, 25а и 27 от Споразумението, или в случай на експортни субсидии, които имат пряко и непосредствено въздействие върху търговията, предохранителните мерки, предвидени в член 28, параграф 3, буква д) от Споразумението, могат да бъдат приети от Комисията съгласно процедурата по разглеждане, посочена в член 6, параграф 2 от настоящия регламент, или в спешни случаи в съответствие с член 6, параграф 3 от настоящия регламент.
2.   Когато някоя държава членка отправи искане към Комисията да предприеме действия, Комисията взема решение по искането в срок най-много от пет работни дни, считано от датата на получаването му.
Член 5
Нотифицирането от името на Съюза до Съвместния комитет, предвидено в член 28, параграф 2 от Споразумението, се извършва от Комисията.
Член 6
1.   Комисията се подпомага от Комитета по защитни мерки, създаден съгласно член 4, параграф 1 от Регламент (ЕО) № 260/2009 на Съвета (8). Този комитет е комитет по смисъла на Регламент (ЕС) № 182/2011.
2.   При позоваване на настоящия параграф се прилага член 5 от Регламент (ЕС) № 182/2011.
3.   При позоваване на настоящия параграф се прилага член 8 от Регламент (ЕС) № 182/2011, във връзка с член 5 от него.
Член 7
Комисията включва информация за прилагането на настоящия регламент в годишния си доклад относно прилагането и изпълнението на мерките за защита на търговията, който се представя на Европейския парламент и на Съвета съгласно член 22а от Регламент (ЕО) № 1225/2009.
Член 8
Регламент (ЕИО) № 2843/72 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение II.
Член 9
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 11 март 2015 година.
За Европейския парламент
Председател
M. SCHULZ
За Съвета
Председател
Z. KALNIŅA-LUKAŠEVICA
(1)  Становище от 10 декември 2014 г. (все още непубликувано в Официален вестник).
(2)  Позиция на Европейския парламент от 11 февруари 2015 г. (все още непубликувана в Официален вестник) и решение на Съвета от 2 март 2015 г.
(3)  Регламент (ЕИО) № 2843/72 на Съвета от 19 декември 1972 г. относно предпазните мерки, предвидени в Споразумението между Европейската икономическа общност и Република Исландия (ОВ L 301, 31.12.1972 г., стр. 162).
(4)  Вж. приложение I.
(5)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
(6)  Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (ОВ L 188, 18.7.2009 г., стр. 93).
(7)  Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (ОВ L 343, 22.12.2009 г., стр. 51).
(8)  Регламент (ЕО) № 260/2009 на Съвета от 26 февруари 2009 г. относно общите правила за внос (ОВ L 84, 31.3.2009 г., стр. 1).
ПРИЛОЖЕНИЕ I
Отмененият регламент и списък на неговите последователни изменения
Регламент (ЕИО) № 2843/72 на Съвета
(ОВ L 301, 31.12.1972 г., стр. 162)
Регламент (ЕИО) № 640/90 на Съвета
(ОВ L 74, 20.3.1990 г., стр. 4)
Регламент (ЕС) № 37/2014 на Европейския парламент и на Съвета
(ОВ L 18, 21.1.2014 г., стр. 1)
Само точка 2 от приложението
ПРИЛОЖЕНИЕ II
Таблица на съответствието
Регламент (ЕИО) № 2843/72
Настоящият регламент
Членове 1 до 4
Членове 1 до 4
Член 6
Член 5
Член 7
Член 6
Член 8
Член 7
—
Член 8
—
Член 9
—
Приложение I
—
Приложение II

Summary:
ЕС и Исландия: разясняване на определени правила, свързани с търговията (предпазни мерки)
ЕС и Исландия: разясняване на определени правила, свързани с търговията (предпазни мерки)
РЕЗЮМЕ НА:
Регламент (EС) 2015/475 относно предпазните мерки, предвидени в Споразумението между Европейската икономическа общност и Република Исландия
ОБОБЩЕНИЕ
КАКВО Е ДЕЙСТВИЕТО НА РЕГЛАМЕНТА?
Той кодифицира и отменя по-стария Регламент (EИО) № 2843/72, който неколкократно претърпя значителни изменения.
Определя подробните правила, необходими за прилагане на двустранните предпазни мерки*, определени в Споразумението за свободна търговия от 22 юли 1972 г. между Европейската икономическа общност (ЕИО) и Исландия.
ОСНОВНИ АСПЕКТИ
Европейската комисия може да приема предпазни мерки, ако са спазени необходимите условия.
Освен това Европейската комисия може да приема предпазни и предохранителни мерки с незабавно приложение при спешни ситуации, например в случай на експортни субсидии, които имат пряко и непосредствено въздействие върху търговията.
Когато Комисията бъде помолена да предприеме действия от страна от ЕС, тя трябва да вземе решение по това искане в рамките на максимален период от 5 работни дни от получаването му.
ОТКОГА СЕ ПРИЛАГА РЕГЛАМЕНТЪТ?
              
Той се прилага от 16 април 2015 г.
ОБЩА ИНФОРМАЦИЯ
              
Търговските отношения между ЕС и Исландия се уреждат основно от двустранното Споразумение за свободна търговия от 1972 г. с ЕИО и от Споразумението за Европейското икономическо пространство, което влезе в сила през януари 1994 г.
ОСНОВНО ПОНЯТИЕ
              
* Предпазни мерки: тези мерки се въвеждат, когато разследване на Европейската комисия установи, че вносът се е увеличил толкова много, че причинява (или застрашава да причини) сериозни вреди на производителите в ЕС. Това са временни мерки, например квоти, прилагани към вноса, с цел да се предложи на индустрията в ЕС време, за да направи необходимите промени.
АКТ
            
Регламент (EС) 2015/475 на Европейския парламент и на Съвета от 11 март 2015 година относно предпазните мерки, предвидени в Споразумението между Европейската икономическа общност и Република Исландия (OВ L 83, 27.3.2015 г., стр. 1—5)
последно актуализация 31.03.2016